**Անհատական նախագծերի հնարավորություն**

**Ռազմավարական հաղորդակցության լաբորատորիայի 3-րդ փուլի մասնակիցների համար**

***Ծրագիր՝*** *«Արդարացի դատաիրավական բարեփոխումներ»****Աջակցող՝*** *Ժողովրդավարության զարգացման հիմնադրամ*

***Իրականացնող՝*** *Հանրային լրագրության ակումբ****Անհատական նախագծերի հայտարարման օր՝***  *14․10․2024****Անհատական նախագծերի ներկայացման վերջնաժամկետ՝*** *21.10.2024*

Այս հնարավորությունը նախատեսված է միայն Ռազմավարական հաղորդակցության լաբորատորիայի դասընթացի մասնակիցների համար։

Հանրային լրագրության ակումբը, «Արդարացի դատաիրավական բարեփոխումներ» ծրագրի շրջանակում, հայտարարում է անհատական նախագծերի ներկայացման հայտերի ընդունման գործընթացի մեկնարկի մասին։

**Նախագծերին ուղղված պահանջներ**

Անհատական նախագծի առաջարկով դիմելու համար անհրաժեշտ է լրացնել ՀԼԱ-ի կողմից սույն հայտարարությանը կից ներկայացված ձևանմուշը, որտեղ անհրաժեշտ է մանրամասն անդրադառնալ բոլոր հարցերին և ներկայացնել սեփական նախագիծը։

Նախագծերը պետք է մշակված լինեն դասընթացի արդյունքում ձեռք բերված գիտելիքների, հմտության և փորձի հիման վրա։

Նախագծերը պետք է ունենան նաև կրթական բաղադրիչ, որը պետք է ուղղված լինի հանրային լայն շրջանակներին կամ շահառուների կոնկրետ խմբերի։

Յուրաքանչյուր նախագծի հայտում պետք է ներկայացվեն նաև դրա իրագործման համար անհրաժեշտ ծախսերը, որոնց հանրագումարը չպետք է գերազանցի 1,200 ԱՄՆ դոլարին համարժեք ՀՀ դրամը (հարկերը ներառյալ)։ Նախագծերի տևողությունը չպետք է գերազանցի երկու ամիսը։

Առաջնահերթություն կտրվի այն նախագծերին, որոնք ներառում են հաղորդակցման ռազմավարության, դրանից բխող գործողությունների ու արշավների մշակման ու իրականացման գաղափարներ։ Կխրախուսվեն այն նախագծերը, որոնք կներառեն համագործակցության բաղադրիչներ և կիրականացվեն համահեղինակության սկզբունքով։

**Գնահատման կարգ**

Հայտարարության արդյունքում ստացված հայտերը գնահատվելու են անկախ փորձագետներից ձևավորված մրցատյանի կողմից՝ հետևյալ չափորոշչային համակարգով՝

* Հիմնախնդրի/կարիքի ձևակերպումը,
* Որքանո՞վ են կարիքահեն նպատակը և խնդիրները,
* Թիրախ/շահառու խմբի հստակ ձևակերպումը,
* Գործողությունների իրատեսականությունը, տրամաբանությունը,
* Արշավների դեպքում՝ առանցքային ուղերձների ձևակերպումը և թեմայի թիրախավորումը,
* Հաղորդակցության ռազմավարություն մշակելու առաջարկի դեպքում՝ քաղհասարակության կառույցի կամ կոնկրետ ծրագրի հետ առկա կապը, կարիքը,
* Հաղորդակցության ուղիների և գործիքների ընտրությունը/բազմազանությունը
* Կրթական բաղադրիչը,
* Արդյունքների կոնկրետությունը, չափելիությունը և ենթակայությունը ստուգման,
* Բյուջեի իրատեսականությունը և կապը ծրագրային կարիքներին։

**Բյուջեի նախագծման ցուցումներ**

Ստորև ներկայացված են բյուջեի նախագծման որոշ ցուցումներ, որոնք պետք է հաշվի առնվեն դիմորդների կողմից․

* Դիմորդը չի կարող առավել շատ գումար հատկացնել նախագիծն իրականացնող մարդկային ռեսուրսների (հեղինակ) համար, քան ընդհանուր սահմանաչափի 40%-ն է։
* Դիմորդը չի կարող իրականացնել գնումներ, ծառայությունների ձեռքբերում, որոնք ուղիղ առնչություն չունեն նախագծի հետ։
* Բյուջեում չեն կարող ներառվել այնպիսի պարագաների և ծառայությունների ձեռքբերում, որոնք հակադրում են ՀՀ օրենսդրության և ֆինանսավորող կողմի պահանջներն ու մոտեցումները (օրինակ՝ պայթուցիկ սարքեր, վտանգավոր քիմիական նյութեր, ներկանյութեր և այլն)։

**Դիմելու կարգ**

Լրացված հայտերը, հեղինակների ինքնակենսագրականների հետ հարկավոր է ուղարկել justice@publicjournalism.am էլեկտրոնային փոստի հասցեին՝ թեմա դաշտում նշելով՝ «StratComm\_Individual\_Project\_NAME\_SURNAME»։ Թերի և ոչ հայատառ լրացված հայտերը չեն դիտարկվելու։

Հարցերի դեպքում կարող եք կապ հաստատել ՀԼԱ Հաղորդակցության և ծրագրերի համակարգող Հասմիկ Փայտյանի հետ՝ hpaytyan@publicjournalism.am էլ․ փոստի միջոցով (նամակի թեմայի դաշտում հարկավոր է նշել «StratComm\_Lab\_Q&A»)։